Diari Oficial de la Generalitat Valenciana


Sumari del DOGV 5069, del 11-08-2005 (2005/8654)

RESOLUCIÓ de 21 de juliol de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni Marc de col·laboració entre el Ministeri de Medi Ambient i la Generalitat Valenciana per a la gestió integral del litoral de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5069

Data del DOGV
:   11-08-2005

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2005/8654


Data del document
:   21-07-2005

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Territori i Vivenda
    * protecció del litoral
    * cooperació administrativa
    * administració central

RESOLUCIÓ de 21 de juliol de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni Marc de col·laboració entre el Ministeri de Medi Ambient i la Generalitat Valenciana per a la gestió integral del litoral de la Comunitat Valenciana. [2005/X8654]
  
Subscrit, després de la tramitació prèvia reglamentària, entre el Ministeri de Medi Ambient i la Generalitat Valenciana, el 5 de juliol de 2005, un Conveni Marc de col·laboració per a la gestió integral del litoral de la Comunitat Valenciana, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, i l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0413/2005, i que figura com a annex d'esta resolució.
  
València, 21 de juliol de 2005.- La directora general de Relacions amb les Corts i Secretariat del Govern: Alida C. Mas Taberner.
  
CONVENI MARC DE COL·LABORACIÓ ENTRE EL MINISTERI DE MEDI AMBIENT I LA GENERALITAT VALENCIANA PER A LA GESTIÓ INTEGRAL DEL LITORAL DE LA COMUNITAT VALENCIANA
  
En València, a 5 de juliol de 2005
  
Reunits:
  
D'una part, la ministra de Medi Ambient, Sra. Cristina Narbona Ruiz, nomenada per RD 558/2004, de 17 d'abril, en l'exercici de les competències pròpies del càrrec que ostenta i per raó del que disposa l'article 13.3 de la Llei 6/1997, de 14 d'abril, d'organització i funcionament de l'administració General de l'Estat.
  
I, d'una altra, en nom i en representació de la Generalitat Valenciana, el conseller de Territori i Habitatge, Sr. Rafael Blasco Castany, nomenat per Decret 7/2004, de 27 d'agost, del president de la Generalitat Valenciana fent ús de les atribucions que li confereix la Llei 5/1983, de 30 de desembre, de Govern Valencià, en l'exercici de la competència exclusiva d'ordenació del territori i del litoral, com també la relativa a la protecció del medi ambient en el marc de la legislació bàsica estatal, recollides en l'article 31.9 de l'Estatut d'Autonomia de la Comunitat Valenciana i 148 1.9é de la Constitució espanyola respectivament. Expresament facultat per a aquest acte per Acord del Consell de la Generalitat de data 15 d'abril de 2005.
  
En la qualitat en què cada un intervé, ambdues parts es reconeixen recíprocament capacitades per a l'atorgament del present conveni, a l'efecte del qual,
  
Manifesten:
  
El Ministeri de Medi Ambient i, en el seu si, la Secretaria General per al Territori i la Biodiversitat, i la Generalitat Valenciana tenen intenció de col·laborar en la gestió integral del litoral de la Comunitat Valenciana juntament amb els municipis directament afectats, perquè ambdues parts són conscients que el desenvolupament sostenible de l'espai litoral no pot abordar-se separadament per cada una de les administracions amb atribucions sobre aquest.
  
Ambdues administracions tenen entre els seus objectius més importants, la conservació, la millora i la recuperació dels ecosistemes litorals, tant emergits com submergits, en el marc de les seues competències mútues.
  
El Ministeri de Medi Ambient amb la seua planificació sobre el domini públic maritimoterrestre dedica la major part dels seus esforços tècnics i pressupostaris a aquest objectiu. També la Generalitat Valenciana i especialment a través del projecte Costa Natura dirigeix els seus principals esforços a aquests mateixos objectius, especialment en aquells trams de costa que formen part d'espais naturals protegits: parcs naturals, llocs d'interés comunitari, ZEPA, zones humides, etc. Igualment i sense perjudici de la cooperació prioritària en els anteriors espais, també s'inclouen com a objecte de col·laboració zones d'esmorteïment o filtre entre espais urbanitzats, els punts de singular interés ambiental i en general totes les accions de millora de la qualitat de les aigües.
  
El Ministeri de Medi Ambient té la competència exclusiva en matèria de determinació, protecció, utilització i policia del domini públic maritimoterrestre, recollida en la Llei 22/1988 de costes, a l'empara de la qual desenvolupa una política de recuperació de les àrees costaneres i defensa del domini públic maritimoterrestre, amb l'objectiu de millorar la seua qualitat mediambiental i garantir l'ús públic dels espais pròxims al mar. Així mateix, el Ministeri de Medi Ambient exerceix les competències relatives a l'avaluació d'impacte ambiental d'una sèrie d'infraestructures d'interés general, que en alguns casos poden incidir en l'ordenació de la franja litoral.
  
Per la seua banda, la Generalitat Valenciana té en el seu àmbit territorial les competències sobre ordenació del territori, planificació urbanística i protecció del medi ambient, que exerceix a través de la Conselleria de Territori i Habitatge, i sobre l'ordenació del litoral, gestió i tutela de la zona de servitud de protecció de costes, que exerceix a través de la Conselleria d'Infraestructures i Transport.
  
Ambdues administracions coincideixen, al seu torn, en la conveniència de donar participació en el marc d'aquest conveni i en concret, en els convenis específics que ho desenvolupen, a les corporacions locals implicades com a responsables directament implicades en les tasques d'ordenació i gestió dels trams de litoral sobre els quals s'actue.
  
Amb l'objecte d'harmonitzar de forma satisfactòria les competències concurrents i aconseguir així solucions integrades i sostenibles que servisquen, a més, d'exemple paradigmàtic de la necessària coordinació interadministrativa, es firma aquest conveni d'acord amb les següents
  
Clàusules:
  
Primera. Objecte del conveni
  
El present conveni té com a objecte establir un marc estable de coordinació i col·laboració entre el Ministeri de Medi Ambient i la Conselleria de Territori i Habitatge de la Generalitat Valenciana, en el marc de les seues competències, amb la finalitat de dur a terme una gestió integrada de les zones costaneres de la Comunitat Valenciana en el marc de la legislació de costes, l'ordenació del territori i la protecció del medi ambient, com a base per a l'establiment de models de desenvolupament sostenible del litoral.
  
Segona. Compromisos de les parts
  
Ambdues parts manifesten el seu compromís de prestar-se suport tècnic i coordinar-se i cooperar de manera conjunta en les distintes actuacions que s'han de dur a terme en la franja costanera de la Comunitat Valenciana promogudes per qualsevol d'elles.
  
A l'efecte, ambdues parts es comprometen a col·laborar en:
  
- La defensa de l'espai costaner per a aconseguir un millor gaudi col·lectiu d'aquest, dins de les polítiques d'ordenació del litoral, gestió integrada i sostenibilitat dutes a terme per ambdues administracions, especialment la conservació i la restauració, si és el cas, dels ecosistemes litorals.
  
- Les tasques de vigilància i de control del litoral de la Comunitat Valenciana.
  
- L'intercanvi d'informació relativa a la gestió del litoral de la Comunitat Valenciana.
  
Tercera. Comissió Mixta de Seguiment
  
Es constituirà una Comissió Mixta de Seguiment del present conveni que tindrà, entre altres, les funcions de:
  
- Analitzar els projectes que s'han de desenvolupar en l'àmbit territorial del conveni.
  
- Facilitar la coordinació de les previsions i plans de cada Administració, i racionalitzar, d'aquesta manera, la planificació integral de la franja litoral.
  
- Estudiar, conjuntament, la possible incidència de cada actuació en l'àmbit global de les competències respectives.
  
- Proposar els corresponents convenis específics de desenvolupament del present conveni marc que s'ha de celebrar entre les parts, en els quals es concretaran les actuacions corresponents a cada una d'elles, que integraran en els respectius plans d'inversió.
  
Quarta. Composició i funcions de la Comissió Mixta
  
La Comissió Mixta estarà integrada per:
  
- Tres representants del Ministeri de Medi Ambient: el secretari general per al Territori i Biodiversitat i dos directors generals de la Secretaria General per al Territori i la Biodiversitat del Ministeri de Medi Ambient o persones en qui en el seu cas deleguen.
  
- Tres representants de la Generalitat Valenciana: el conseller de Territori i Habitatge de la Generalitat Valenciana, el director general de Transports, Ports i Costes de la Conselleria d'Infraestructures i Transport i un director general de la Conselleria de Territori i Habitatge, les funcions del qual estiguen relacionades amb l'objecte del present conveni, o persones en qui en el seu cas deleguen..
  
La presidència de la Comissió Mixta s'alternarà entre ambdós parts per períodes de 12 mesos.
  
La Comissió, que es reunirà de manera ordinària cada sis mesos, pot convidar de comú acord, amb veu i sense vot, a les seues reunions els alcaldes presidents dels ajuntaments localitzats al litoral valencià o que incidisquen directament sobre aquest, o bé representants d'altres ministeris o d'altres conselleries de l'administració autonòmica quan es tracten assumptes que afecten matèries de la seua competència.
  
La Comissió ha d'adoptar els acords per unanimitat dels seus membres titulars.
  
Cinquena. Desenvolupament del conveni marc
  
Mitjançant convenis específics es concretaran les actuacions que s'han de desenvolupar, els compromisos assumits per cada una de les parts que subscriuen el conveni, com també el finançament que, si és el cas, puga correspondre a cada una d'elles precisant l'import econòmic de la seua contribució al desenvolupament d'aquest conveni.
  
Els convenis específics que propose el Ministeri de Medi Ambient, en desenvolupament del present conveni marc, se sotmetran a informe d'ambdues conselleries per a la consideració i el coneixement d'aquests.
  
Per part de la Generalitat Valenciana intervindrà en la firma dels esmentats convenis específics el conseller de Territori i Habitatge o el conseller d'Infraestructures i Transport segons corresponga en atenció al contingut d'aquests, i també podran participar, si és el cas, les corporacions locals afectades per les actuacions que s'acorden realitzar.
  
Sisena. Naturalesa jurídica i jurisdicció aplicable
  
El present conveni té naturalesa juridicoadministrativa i, de conformitat amb el que disposa l'article 3.1.c) del Text refós de la Llei de contractes de les administracions públiques aprovat per Reial decret legislatiu 2/2000, de 16 de juny, es troba exclòs del seu àmbit d'aplicació, sense perjudici d'aplicar els principis d'aquesta llei per a resoldre els dubtes i llacunes que puguen presentar-se.
  
Les qüestions litigioses que poden sorgir en la interpretació, el compliment i l'eficàcia del present conveni seran de coneixement i competència de l'Ordre jurisdiccional contenciós administratiu.
  
Setena. Vigència
  
El present conveni mantindrà la seua vigència fins que finalitzen les actuacions que constitueixen el seu objecte i d'acord amb els seus estrictes termes. Igualment pot extingir-se per mutu acord o en els casos d'incompliment greu d'alguna de les seues clàusules per qualsevol de les parts que el subscriuen.
  
I, en prova de conformitat, firmen el present conveni en dos exemplars al lloc i en la data adés indicats.
  
La ministra de Medi ambient,
  
CRISTINA NARBONA RUIZ
  
El conseller de Territori i Habitatge,